Source: http://public.mkab.hu/dev/dontesek.nsf/0/1F1B15CD219BB2FAC125813F00590B58?OpenDocument
Timestamp: 2018-01-17 14:39:56
Document Index: 103305

Matched Legal Cases: ['Kúria ', 'Kúria ', 'Pf.21', 'bíróság ', 'bíróság ', 'bíróság ', 'Kúria ', 'bíróság ', 'Kúria ', 'Kúria ', 'Pf.21', 'Kúria ']

IV/01154/2017
Ügyszám: IV/01154/2017
Az ügy tárgya: A Kúria Pfv.IV.21.425/2016/5. számú ítélete elleni alkotmányjogi panasz (tájékoztatás személyes adatok kezeléséről)
Az indítványozó - az Abtv. 27. §-a alapján - a Kúria Pfv.IV.21.425/2016/5. számú ítélete, a Fővárosi Ítélőtábla 8.Pf.21.165/2015/5. számú ítélete és a Fővárosi Törvényszék 10.P.24.966/2014/19. számú ítélete alaptörvény-ellenességének megállapítását és megsemmisítését indítványozta.
Az indítványozó egy utazási irodától kért tájékoztatást személyes adatai kezelésével kapcsolatban, miután az utazási iroda elutasította egy utazásban való részvétel iránti kérelmét egy korábbi utazással kapcsolatos problémára hivatkozással. Az utazási iroda a tájékoztatást megtagadta, ezért az indítványozó keresetet nyújtott be. A Fővárosi Törvényszék mint elsőfokú bíróság a keresetet elutasította. A Fővárosi Ítélőtábla mint másodfokú bíróság az elsőfokú bíróság ítéletét - a perköltség leszállítása mellett - helybenhagyta. Az indítványozó (felperes) felülvizsgálati kérelmet terjesztett elő, melyben kifejtette, hogy a per tárgy nem az volt, hogy az alperes jogszerűen kezelte-e a személyes adatokat, hanem hogy köteles-e tájékoztatást adni az általa kezelt személyes adatokról. A Kúria a jogerős ítéletet hatályában fenntartotta. Megállapította, hogy a másodfokú bíróság formálisan jogszabálysértést követett el, azonban ez nem hatott ki a per érdemi elbírálására. A Kúria rögzítette, hogy az alperes a korábbi utazással kapcsolatban a felperes adatait már nem kezelte, csupán a dolgozói emlékezetében maradt meg a korábbi utazással kapcsolatos probléma, ami azonban nem tartozik az Infotv. hatálya alá. Ezen adatok köre és - ezekkel kapcsolatban - az alperes adatkezelői minősége a per során ismertté vált a felperes számára, ezért a tájékoztatási igénye okafogyottá vált.
Az indítványozó álláspontja szerint az eljáró bíróságok megsértették az emberi méltósághoz való jogát, mert nem tájékoztatták őt, hogy milyen bizonyítás terheli. Nézete szerint a Kúria ítélete sérti a tisztességes eljáráshoz való jogát, mert lényeges eljárási szabálysértések ellenére, illetve a tényállás megváltoztatása mellett hagyta helyben a jogerős ítéletet. Az indítványozó szerint a jogerős ítélet és a kúriai ítélet sérti a személyes adatok védelméhez való jogát, valamint - a perköltség tekintetében - a tulajdonhoz való jogát..
Fővárosi Törvényszék 10.P.24.966/2014/19. számú ítélete
Fővárosi Ítélőtábla 8.Pf.21.165/2015/5. számú ítélete
Kúria Pfv.IV.21.425/2016/5. számú ítélete
IV_1154_0_2017_indítvány_anonim.pdf